Nariadenie Rady (ES) č. 543/97
zo 17. marca 1997,
ktorým sa mení a dopĺňa nariadenie (EHS) č. 1107/70 o poskytovaní pomoci pre železničnú, cestnú a vnútrozemskú vodnú dopravu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej články 75 a 94,
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
konajúc v súlade s postupmi stanovenými článkom 189c zmluvy [3],
(1) keďže nariadenie Rady (EHS) 1107/70 zo 4. júna 1970 o poskytovaní pomoci pre železničnú, cestnú vnútrozemskú vodnú dopravu [4] dáva členským štátom možnosť rozvíjať kombinovanú dopravu prostredníctvom udeľovania pomoci spojenej s investíciami do infraštruktúry, pevného a pohyblivého vybavenia potrebného na prekládku, do dopravného vybavenia špeciálne skonštruovaného pre potreby kombinovanej dopravy a výlučne používaného v kombinovanej doprave, ako aj pomoci týkajúcej sa pokrytia prevádzkových nákladov kombinovanej dopravy v rámci spoločenstva tam, kde táto preprava vedie aj cez územie tretích štátov;
(2) keďže narastajúca požiadavka mobility znamená aj stále vyššie nároky a tlak na ľudí a životné prostredie; keďže pri súčasnom nerovnomernom rozdelení nákladov medzi rôzne druhy dopravy musí byť vytvorená možnosť na podporu ekologicky nezávadných druhov dopravy;
(3) keďže celková súčasná dopravná politika zatiaľ neuspela pri tvorbe podmienok pre zdravú konkurenciu medzi rôznymi druhmi dopravy; keďže zatiaľ nebola dosiahnutá ani finančná rovnováha v rámci železničných spoločností;
(4) keďže rozvoj kombinovanej dopravy ukázal, že počiatočná fáza techniky prepravnej techniky ešte nebola vo všetkých oblastiach spoločenstva ukončená; keďže záležitosti poskytovania pomoci budú musieť byť primerane rozšírené;
(5) keďže je vhodné udržať súčasný systém pomoci v platnosti do 31. 12. 1997; keďže Rada má, za podmienok stanovených v zmluve, prijať rozhodnutie o poskytovaní pomoci po tomto termíne a o podmienkach ukončenia tejto pomoci;
(6) keďže možnosť poskytnutia pomoci týkajúcej sa pokrytia nákladov kombinovanej dopravy pri tranzite cez územie tretích štátov sa bude naďalej týkať iba Švajčiarska a štátov bývalej Juhoslávie;
(7) keďže rozhodnutie 75/327/EHS [5], na ktoré sa odvoláva článok 4 nariadenia (EHS) č. 1107/70, bolo zrušené článkom 13 smernice 91/440/EHS z 29. 7. 1991 o rozvoji železníc spoločenstva [6]; keďže článok 4 by mal byť teda zrušený;
(8) keďže funkčnosť kategórií oprávnenej pomoci pre kombinovanú dopravu bola prevádzkovo uspokojujúco preukázaná a keďže je možné následne zjednodušiť ich kontrolu ich vyňatím z postupu uvedeného článku 93 ods. 3 zmluvy;
(9) keďže stanovenie týchto pravidiel spojených s pomocou pridelenou členskými štátmi do rezortu dopravy je výlučne v pôsobnosti spoločenstva a musí mať teda podobu nariadenia;
(10) Keďže je vhodné podľa uvedeného zmeniť a doplniť nariadenie č. 1107/70,
PRIJALA TOTO NARIADENIE:
Článok 1
Nariadenie (EHS) č. 1107/70 sa mení a dopĺňa takto:
1. Článok 3, bod 1 písm. e) sa dopĺňa takto:
- dátum v prvom a treťom pododseku, 31. december 1995, sa nahrádza 31. decembrom 1997,
- slovo "Rakúsko" sa vypúšťa zo štvrtého odseku prvého pododseka..
2. Článok 4 sa vypúšťa.
3. Článok 5 ods. 2 sa nahrádza nasledujúcim znením:
"2. Pomoc uvedená v článku 3, bode 1 písm. e) je vyňatá z postupu uvedeného v článku 93 ods. 3 zmluvy; Komisia bude oboznámená o takejto pomoci na základe odhadu na začiatku každého roka a následne vo forme správy po ukončení rozpočtového roka."
Článok 2
Toto nariadenie nadobudne účinnosť dňom po jeho uverejnení v Úradnom vestníku Európskych spoločenstiev.
Toto nariadenie sa uplatňuje s účinnosťou od 1. januára 1996.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. marca 1997